
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	             Bucureşti, 05.09.2006 

             P.l.X-523/2006


RAPORT

asupra propunerii legislative privind modificarea Legii nr. 303/2004 privind statutul judecătorilor şi procurorilor

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind modificarea  Legii nr. 303/2004 privind statutul judecătorilor şi procurorilor, trimisă cu adresa nr. P.l.x-523, din 26 iunie 2006, înregistrată sub nr. 31/855 din 26 iunie 2006.
Potrivit prevederilor art. 75 alin. (1) din Constituţia României, republicată, şi ale art. 92 alin.8 pct.2 din Regulamentul Camerei Deputaţilor, Camera Deputaţilor este primă Cameră sesizată în cazul acestei iniţiative legislative. 

Consiliul Legislativ a avizat favorabil  propunerea legislativă, conform avizului nr.846 /19.06.2006.

Guvernul, prin punctul său de vedere, transmis cu adresa nr. 1946 din 22.06.2006, nu susţine adoptarea acestei iniţiative legislative.

Consiliul Superior al Magistraturii a avizat favorabil propunerea legislativă, conform avizului nr. 742/L/2006 din 19.06.2006.

Propunerea  legislativă supusă dezbaterii are ca obiect de reglementare modificarea alineatelor (1) şi (4) ale articolului 54 din Legea nr. 303/2004 privind statutul judecătorilor şi procurorilor, republicată, cu modificările ulterioare, în sensul că numirea şi revocarea Procurorului general al Parchetului de pe lângă Înalta Curte de Casaţie şi Justiţie, prim-adjunctul şi adjunctul acestuia, a procurorului şef al Direcţiei Naţionale Anticorupţie, a adjuncţiilor acestuia, a procurorilor şefi de secţie ai acestor parchete, precum şi a procurorului şef al Direcţiei de Investigare a Infracţiunilor de Criminalitate Organizată şi Terorism şi adjuncţii acestora să se facă de către Preşedintele României, la propunerea Consiliului Superior al Magistraturii.

În conformitate cu prevederile art. 61 din Regulamentul Camerei Deputaţilor, membrii Comisiei  au examinat propunerea legislativă în şedinţa din 6 septembrie 2006. La lucrările Comisie a participat a participat, din partea Ministerului Justiţiei, doamna secretar de stat Katalin Barbara Kibedi, şi domnul senator Gavrilă Vasilescu, în calitate de iniţiator.

Din numărul total de 26 membrii ai Comisiei juridice, de disciplină şi imunităţi au participat 25 membrii.

În urma examinării iniţiativei legislative şi a opiniilor exprimate de către membrii Comisiei şi de către invitaţi, precum şi a punctelor de vedere ale Guvernului şi Consiliului Superior al Magistraturii, membrii Comisiei au hotărât, cu majoritate de voturi (13 voturi pentru şi 12 împotrivă), să se supună spre dezbatere şi adoptare plenului Camerei Deputaţilor  propunerea legislativă pentru modificarea şi completarea Legii nr. 303/2004 privind statutul judecătorilor şi procurorilor.
În raport de obiectul şi conţinutul său, ce vizează modificarea unei legi organice, propunerea legislativă face parte din categoria legilor organice. 

